Guido beati Bernardi Montis-Jovis prepositus totusque ejusdem loci conventus, omnibus ad quos presentes littere pervenerint, in Domino salutem. Cum bone memorie Hugo quondam Autissiodorensis episcopus Domum Dei de Appogniaco, castro vicelicet Autissiod. episcopi, quam a primis erexerat fundamentis et de bonis episcopatus dotaverat, nobis concessisset habendam, institutione tamen et destitutione magistri ejusdem Domus, sibi successoribusque suis retenta, ipso viam universe carnis ingresso, venerabilis frater Willelmus Altissiodorensis episcopus dicti successor Hugonis ratam non habens donationem de illa domo nobis factam, quoniam super ipsa donatione Altissiodorensis capituli nec litteras habuimus, nec assensum, dictam domum cum pertinentiis suis cepit, et longo tempore detinuit in manu sua. Quia vero idem episcopus postmodum voluit et consensit ut prefata domus, etsi non ex donatione dicti Hugonis antecessoris sui sine consensu sui capituli sicut premissum est facta, ex sua tamen largitione consensu sui capituli confirmata ad nostram ecclesiam pertineret, quid juris in ipsa tam idem episcopus quam Altissiodorense capitulum nos habere consenserit, ad petitionem ejusdem episcopi presenti scripto duximus declarandum, nec ultra quam inferius est expressum quicquam juris in ea possumus vindicare. Igitur conversi ad eandem domum tam clerici quam laici observare tenebimur regulam quam tenemus secundum quod in aliis domibus consimilibus nostri ordinis observatur, illis duntaxat exceptis capitulis si qua sunt que subsequenti ordinationi possent in aliquo contraire. Clerici qui voluerint ad eam converti non recipientur ibi, nisi de nostra licentia, assumpti etiam debent nobis et ecclesie nostre facere professionem, si tamen aliquis ibidem recipi petierit qui quacumque de causa non possit, vel etiam nolit pro sui receptione nostram adire presentiam, volumus et concedimus ut si episcopus Altissiodorensis vel successores ejus pensata utilitate domus, ipsum viderint admittendum, ad mandatum eorum magister ejusdem domus ipsum recipiat in canonicum et in fratrem: qui etiam infra sex menses ab ejus receptione, eundi ad Montem-Jovis pro professione sua facienda, iter debebit arripere, nisi etas vel quecumque proprii corporis debilitas ipsum impediat, vel nisi nos tantum laborem relaxantes, eidem professionem ejus per alium recipi nostro nomine mandaremus. Cum autem ex voluntate nostra vel quocumque legitimo impedimento ad hoc pro professione sua uti dictum est facienda non erit, eam faciet quandocumque fuerit requisitus coram nobis vel mandato nostro, cui eam nostro nomine recipiet, duxerimus injungendum: laici vero tam viri quam femine a magistro ejusdem domus recipi poterunt licentia a nobis nec habita nec petita, de licentia tamen et consensu Altissiodor. episcopi qui pro tempore fuerit. Quod si contigerit aliquem vel aliquos de fratribus nostris per partes illas transitum facere, poterunt ibidem per unam vel duas noctes moram facere, et non ultra, nisi manifesta proprii corporis infirmitas ipsos moram ibi compelleret facere longiorem. Prepositus etiam noster qui pro tempore fuerit, si ad eandem domum ipsum venire contigerit, honorifice debebit recipi bis vel etiam si opus ei fuerit ter in anno, non tamen ultra duos aut tres dies simul moram facturus ibidem, qui nihil omnino temporale pro necessitate sua vel domus nostre, vel cujuscumque domus, loci vel persone ad domum nostram pertinentis a domo illa percipiet preter victualia que sibi necessaria fuerint, quandiu morabitur in ipsa domo, nisi de licentia episcopi Altissiodor. qui pro tempore fuerit super his impetrata. Qui etiam prepositus si quid etiam corrigendum secundum regulam nostram invenerit, corriget; ita tamen quod si invenerit amovendum non amovebit eum, sed quid de eo faciendum estimaverit, nuntiabit episcopo Altissiodorensi, et episcopus quod sibi equum visum fuerit, exequetur. Magister in eadem domo per solum instituetur episcopum Altissiodor. de domo Montis-Jovis vel de aliqua domorum ad ipsam pertinentium, prout episcopo placuerit, dum tamen majoris domus administrationem non habeat assumendus, et per solum destituetur episcopum, si episcopus arbitratus fuerit ut debeat amoveri. Cum autem sepe fatam domum magistro vacare contigerit, bona ipsius in dispositione et custodia erunt episcopi, non ut ea sibi liceat retinere, sed ut per ipsum distribuantur pauperibus sicut fieret per magistrum. Quod si per episcopum steterit quo minus provideatur dicte domui de magistro infra IV menses a tempore vacationis et notitie episcopi computandos, ex tunc nos potestatem haberemus ea vice instituendi magistrum in ea quem vellemus, dum tamen idoneum. In ipsa domo et ejus pertinentiis quatuor erunt fratres clerici et non plures, nisi de consensu et voluntate Altissiodorensis episcopi qui pro tempore fuerit. Quod si aliquando, ipso consentiente episcopo, plures quam quatuor ibi fuerint, et aliquibus ex ipsis decedentibus numerus ipsorum redeat ad quaternarium, quandiu ibi quatuor remanebunt aut plures, alius ibi non ponetur nisi episcopi consensus accedat. Computum de domo prelata et pertinentiis suis episcopus per se vel per alium cui hoc duxerit injungendum audiet quoties crediderit expedire. Quecumque autem de prefata domo statuta sunt, eadem de consensu et voluntate nostra per episcopum de Domo-Dei de Varziaco sunt statuta. Quod si alteram predictarum domorum abundare, alteram egere contigerit, in dispositione Altissiodorensis episcopi qui pro tempore fuerit positum est, ut secundum quod expedire crediderit, irrequisita licentia nostra de bonis domus abundantis egenti domui faciat provideri. Illa igitur omnia et sola que ut superius expressum est ad nos pertinere, in prefatis domibus ad nos pertinent, illa vero pertinent ad episcopum Autissiodorensem de quibus premissum est ut ad episcopum pertineant, et nihilominus ea omnia quecumque in aliqua domo religiosa sibi potest de jure communi quicumque episcopus vendicare. Compositionem etiam illam quam fecit prefatus episcopus inter sepefatam domum et parrochialem ecclesiam ejusdem loci approbamus, et ratum habemus, et si forte, quod absit, futuris temporibus super quacumque re inter ipsas oriretur contentio, ratum nos habituros promisimus quicquid super ipsa episcopus Autissiod., qui pro tempore fuerit, duxerit ordinandum. In cujus rei memoriam presentes litteras fecimus sigilli nostri munimine roborari. Actum anno Domini millesimo ducentesimo decimo nono.